Appèlhof sê oor doodskis-tweeWillem Oosthuyzen (voor) en Theo Martins Jackson in die hof (Augustus 2017) Foto: Landi Slatter Die appèlhof in Bloemfontein het uitspraak gelewer in die aansoek van Theo Martins Jackson (29) en Willem Oosthuyzen (28) om teen hul skuldigbevinding en vonnisse te appelleer. Die appèlhof het in ŉ hofbevel, wat op 2 Februarie onderteken is, hul aansoek om te appelleer toegestaan. ŉ Datum vir die appèl moet nog vasgestel word. Jackson en Oosthuyzen is vroeër in 2017 in dieselfde hof gevonnis op ŉ reeks aanklagte nadat hulle Victor Mlotshwa aangerand en in ŉ doodskis ingedwing het. ŉ Video van dié opspraakwekkende voorval is later wyd op sosiale media versprei. Oosthuyzen is in Oktober gevonnis op twee aanklagte van aanranding met die doel om ernstig te beseer asook van ontvoering, poging tot moord en intimidasie. Jackson is gevonnis op twee aanklagte van aanranding met die doel om ernstig te beseer asook van ontvoering, poging tot moord, intimidasie en dwarsboming van die gereg. Die twee mans se vonnis is op 9 November vanjaar aangepas en Oosthuyzen en Jackson is onderskeidelik tot effektief 11 jaar en 14 jaar tronkstraf gevonnis. Die twee mans se regspanne het nadat hulle aanvanklik gevonnis is ŉ gesamentlike aansoek om verlof tot appèl by die hooggeregshof ingedien. Dié aansoek is van die hand gewys en Oosthuyzen en Jackson het hulle daarna direk tot die appèlhof gewend.